
Za tohtoročnú prioritu považujú poľnohospodárske firmy získanie dotácií a prenájom pôdy, bioprodukty plánuje začať vyrábať iba desatina z nich

Bratislava, 06. marca 2017 – Za kľúčové priority pre rok 2017 považujú riaditelia poľnohospodárskych spoločností získanie štátnych dotácií a prenájom, prípadne nákup poľnohospodárskej pôdy. Najmenej dôležité je potom pre nich rozširovanie pastvín a zmena počtu zamestnancov. V tomto roku potom iba desatina poľnohospodárskych firiem plánuje začať s výrobou bioproduktov. Domácim odberateľom dodávajú v súčasnej dobe slovenské poľnohospodárske spoločnosti tretinu produkcie, tento rozdiel by ale radi zvýšili na 85 percent. Vyplýva to z Kvartálnej analýzy slovenského poľnohospodárstva Q1/2017 spracovanej analytickou spoločnosťou CEEC Research v spolupráci so spoločnosťou O.M.C. Invest. 

Kľúčovou prioritou pre slovenské poľnohospodárske spoločnosti je v roku 2017 predovšetkým získanie štátnych dotácií. Zhodli sa na tom riaditelia poľnohospodárskych firiem, ktorí na stupnici od nuly do desať, kde desiatka predstavuje najvyššiu prioritu tohto roka, priradili tomuto faktoru známku 7,9. Za ďalšie dôležité aktivity sa považuje prenájom (7,8 bodov z maximálnych 10) a nákup (6,6 bodov z maximálnych 10) poľnohospodárskej pôdy. Za najmenej dôležité, naopak, poľnohospodárske firmy považujú rozširovanie pastvín a zmenu počtu zamestnancov (2,8, respektíve 3,4 bodov z maximálnych 10). Poľnohospodári zameraní na rastlinnú výrobu pritom za prvoradú prioritu považujú prenájom pôdy (8,2 bodov z maximálnych 10) a získanie dotácií je u nich až druhé v poradí (7,8 bodov z maximálnych 10). 

Výrobu biopotravín a bioproduktov rastlinného alebo živočíšneho pôvodu plánuje začať v tomto roku iba desatina (12 %) riaditeľov poľnohospodárskych družstiev a spoločností. Rovnaký názor pritom majú firmy naprieč poľnohospodárskym sektorom bez ohľadu na to, či sa zaoberajú rastlinnou alebo živočíšnou výrobou. Treba však podotknúť, že niektoré spoločnosti už bioprodukty vyrábajú. 

„Bioproduktom sa vzhľadom na charakter výroby nevenujeme a v našich veľkovýrobných podmienkach to ani momentálne nie je možné. Dodržujeme však veľmi prísnu legislatívu a zvieratám vytvárame lepšie podmienky aj nad rámec zákona. Zameriavame sa na kvalitnú prevenciu, a preto je napr. spotreba antibiotík minimálna až nulová,“ hovorí Rastislav Slocík, predseda, Družstvo Agrospol.

„Sme už 10 rokov zaradení do ekológie a máme certifikáty na bioprodukciu výrobkov rastlinnej a živočíšnej výroby. Problém však je, že nevieme predať produkty v bio kvalite, ale predávame za rovnakú cenu ako konvenčné produkty. Nevyplatí sa nám robiť výkrm HD z dôvodu, že ceny bio kŕmnych zmesí sú neprimerane vysoké a výkupná cena mäsa jatočných zvierat nízka. Poľnohospodári potrebujú pomoc zo strany MPVž pri odbyte bioprodukcie, aby mohla byť spracovaná a umiestnená na domácom trhu tam, kde sa vyrobí, čo by malo za dôsledok zvyšovanie produkcie, zamestnanosti na vidieku, ale aj ochranu zdravia občanov a sebestačnosť výroby potravín,“ popisuje problémy výrobcov bioproduktov Zdeno Balciar, konateľ, Agrokol spol. s r.o. Rimavská Baňa.

Poľnohospodárske spoločnosti v súčasnej dobe pre slovenských odberateľov dodávajú tretinu (66 %) svojich produktov. Lepšie si pritom na domácom trhu vedú rastlinári, ktorí miestnym odberateľom predávajú 71 % produkcie. Tí, čo sa zaoberajú živočíšnou výrobou, v tomto ohľade zaostávajú o 14  percentných bodov a slovenským odberateľom dodávajú 57 % svojej výroby. 

„Veľkú časť našej produkcie nakupujú slovenskí obchodníci a kam tento tovar umiestňujú, my nevieme povedať, ani to nevieme ovplyvniť,“ hovorí Vladimír Chovan, generálny riaditeľ, Agropartner s.r.o. a podpredseda agropotravinárskej sekcie SOPK.

„Predáme asi 40 %, ak budú slovenskí odberatelia konkurencieschopní ako zahraniční, predáme im aj 100 % produkcie. Našim záujmom je dodávať kvalitné výrobky slovenskému spotrebiteľovi, ale bohužiaľ často to stroskotá na cene,“ komentuje situáciu Viera Glasnáková, hlavná zootechnička, RDP Most pri Bratislave.

Za ideálny stav by poľnohospodárske firmy považovali, keby slovenským odberateľom dodávali v priemere 85 % svojej produkcie. Spoločnosti dodávajúce na trh rastlinné produkty by pritom radi domácim odberateľom predali 87 % a spoločnosti so živočíšnymi produktami 82 % svojej výroby. 
„Malo by ísť o také percento, ktoré by zodpovedalo 80 – 85 % potravinovej sebestačnosti krajiny,“ hovorí Ladislav Dobrodenka, predseda dozornej rady SOPK.
„Podľa nášho názoru by to malo byť 80 % a Slovensko má na to potenciál, aj historicky preukázaný,“ tvrdí Mário Červenka, generálny riaditeľ O.M.C Invest spol. s.r.o.
Kvartálna analýza slovenského poľnohospodárstva Q1/2017 bude publikovaná 14. marca na STRETNUTIE LÍDROV SLOVENSKÉHO POĽNOHOSPODÁRSTVA 2017 v Bratislave.

Ing. Jiří Vacek, Ph.D., MIM
Riaditeľ spoločnosti
CEEC Research s.r.o.
E-mail: vacek@ceec.eu
Tel.: +420 774 325 111
CEEC Research je najväčšou analytickou spoločnosťou špecializujúcou sa na stavebníctvo, projektový a developerský sektor, strojárenstvo a oblasť verejných zákaziek v krajinách strednej a východnej Európy. Bola založená v roku 2005 a od tej doby bezplatne poskytuje štúdie o aktuálnom stave a očakávanom vývoji v týchto segmentoch v desiatich krajinách strednej a východnej Európy. Všetky štúdie a analýzy CEEC Research sú založené výhradne na údajoch získaných z pravidelných štruktúrovaných interview s kľúčovými predstaviteľmi vybraných najväčších, stredných a malých spoločností.
CEEC Research navyše k pravidelným a bezplatným analýzam stavebného, projektového, developerského, strojárenského a verejného sektora tiež organizuje úzko zamerané konferencie, ktorých sa zúčastňujú generálni riaditelia najvýznamnejších stavebných, developerských, projektových a strojárenských spoločností, prezidenti zväzov, cechov a komôr z týchto oblastí, aby diskutovali s najvyššími predstaviteľmi štátu vybraných krajín.

1                                                   


[image: image3.png][image: image4.png][image: image5.png]